Foto: Siri Vaggen Olsen PRESSEMELDING

Oslo, 14.5.18

Fritt Ords Honnør tildeles Simon Malkenes for hans kritiske søkelys på manglende ytringskultur i Oslo-skolen.

– Gjennom aktiv deltagelse i offentligheten de siste årene fremstår han som en av de tydeligste og skarpeste stemmene i debatter om utviklingstrekk i norsk skole. Malkenes har flere ganger tematisert vilkårene for kritiske ytringer og debatter i skolen, sier Fritt Ords styreleder Grete Brochmann.

I vår har Malkenes, gjennom å løfte frem negative følger av fritt skolevalg og finansieringsordninger, bidratt til å rette søkelyset mot hvor vanskelig det er å ytre seg fritt og kritisk om problematiske sider ved skolepolitikk og skoleledelse.

Malkenes’ systemkritiske anslag og de mange positive og negative reaksjonene som er kommet, har skapt en omfattende diskusjon de siste månedene. I politiske miljøer og i skolesektoren selv diskuteres det nå som aldri før hvordan både formelle lov- og regelverk og uformelle ledelses- og ytringskulturer hindrer fri og kritisk diskusjon i norsk skole. I et opprop i Dagsavisen fredag 11.5. skriver 363 lærere i Oslo-skolen at lærere må kunne peke på negative sider ved skolesystemet uten frykt for represalier. Gjentatte beskrivelser av en «fryktkultur» der ansatte ikke tør å ytre seg fordi de er redde for å skade skolens omdømme, blir etter dette vanskeligere å avfeie som noe man «ikke kjenner seg igjen i».

Malkenes-saken har også ført til at byråd for oppvekst og kunnskap i Oslo, Inga Marte Thorkildsen, i dag mandag 14.5. arrangerer en konferanse om ytringskultur i Oslo-skolen, med alle sider i debatten representert.

For Stiftelsen Fritt Ord er ytringskulturen i offentlig sektor et sentralt tema – uten en god offentlighetsforståelse og -praksis her, går samfunnet glipp av innsiktsfulle og viktige stemmer. Simon Malkenes’ innsats bidrar sterkt til å løfte diskusjonen om denne samfunnsutfordringen.

Simon Malkenes (44)

Simon Malkenes er født i Florø 24.9.73. Han har hovedfag i allmenn litteraturvitenskap og arbeider siden 2005 som lektor ved Ulsrud videregående skole i Oslo. Malkenes har utgitt tre debattbøker og én lærebok: Apokalypse nå igjen? (2008) om språk og retorikk i forestillingene om verdens undergang, Apokalypse Oslo (2012) om høyreekstrem retorikk før og etter terroren 22.7.11, Ta grep! Klasseleiing i praksis (2012) og Bak fasaden i Osloskolen (2014).

Fritt Ords Honnør

Fritt Ords Honnør består av 100 000 kroner og en krystallvase, og er en påskjønnelse som deles ut av Fritt Ords styre for verdifullt virke i det frie ords tjeneste, gjerne i tilknytning til en aktuell sak. Stiftelsen Fritt Ords styre deler også ut Fritt Ords Pris.

Arrangementet med tildelingen til Simon Malkenes vil finne sted fredag 1.6. kl 11.00 i Fritt Ords hus i Uranienborgveien 2.

Kontakt

Simon Malkenes, mobil 930 26 166

Fritt Ord

Knut Olav Åmås, direktør, mobil 908 68 139

Trykk her for nedlastbart bilde.